

Paula Stradiņa Medicīnas vēstures muzejs

**­­­­­­­­­­­­­­­­**Reģ. Nr. 90000013555, Ukrainas neatkarības iela 1, Rīga, LV-­1010, tālr. 67222665, e-pasts info@mvm.gov.lv, [www.mvm.lv](http://www.mvm.lv)

IEKŠĒJAIS NORMATĪVAIS AKTS

Rīgā

Datums skatāms laika zīmogā Nr. 1-10/4

**KRĀTUVES APMEKLĒJUMA NOTEIKUMI**

Izdots saskaņā ar Valsts pārvaldes

iekārtas likuma 75. panta ceturto daļu

1. **Vispārējie noteikumi**
   1. Paula Stradiņa Medicīnas vēstures muzeja (turpmāk – muzejs) krātuves apmeklējuma noteikumi ir saistoši ikvienam muzeja krātuves apmeklētājam.
   2. Mēteļi un somas jānovieto atstāšanai paredzētajās vietās.
   3. Strādājot ar krājuma kartotēkām un priekšmetiem, kā arī atrodoties krātuves telpās, nav atļauts lietot pārtiku, dzērienus un košļājamo gumiju.
   4. Strādājot ar kartotēkām, aizliegts kartītes kārtot citā secībā, veikt uz tām atzīmes.
   5. Strādājot ar krājuma priekšmetiem, izmantojami tikai grafīta zīmuļi; pildspalvas nav atļautas.
   6. Strādājot ar krājuma priekšmetiem, nedrīkst izmantot līmlapiņas.
   7. Strādājot ar krājuma priekšmetiem, jāpievērš uzmanība apģērbam, rotaslietām un citiem priekšmetiem, kas nejauši var aizskart priekšmetus.
   8. Pārvietošanās pa krātuves telpām jāveic uzmanīgi, pievēršot uzmanību apkārtnei.
   9. Atrodoties krātuves telpās, aizliegts pieskarties priekšmetiem un atbalstīties pret mēbelēm.
   10. Fotografēšana un filmēšana krātuves telpās ir stingri aizliegta.

Apmeklētājiem, kuri neievēro šos noteikumus, var tikt lūgts atstāt muzeja krātuves telpas.

1. **Darbs ar muzeja krājuma priekšmetiem**
   1. Strādājot ar krājuma priekšmetiem, jālieto kokvilnas vai nitrila cimdi, ko nodrošina atbildīgais krājuma glabātājs.
   2. Apmeklētājiem atļauts strādāt tikai ar atbildīgā krājuma glabātāja atlasītiem priekšmetiem atbildīgā krājuma glabātāja uzraudzībā.
   3. Priekšmetu pārvietošanu vienmēr veic atbildīgais krājuma glabātājs.
   4. Krājuma priekšmetus nedrīkst celt aiz malām, rokturiem vai citām detaļām.
   5. Darbs ar krājuma priekšmetiem veicams uz galda, ko, ja nepieciešams, pārklāj ar mīkstu materiālu; jāpievērš uzmanība, lai krājuma priekšmets netiktu novietots pārāk tuvu galda malai.
   6. Strādājot ar krājuma priekšmetiem, no tiem nedrīkst noņemt etiķetes un citus rakstiskus vai dokumentārus materiālus.
   7. Strādājot ar krājuma priekšmetiem, no tiem nedrīkst noņemt līmlentas vai līmes pēdas; ja tādas tiek pamanītas, par to ir jāinformē atbildīgais krājuma glabātājs. Ja radušās bažas par krājuma priekšmetu saglabātības stāvokli, par to ir jāinformē atbildīgais krājuma glabātājs.
   8. Ja, strādājot ar krājuma priekšmetiem, rodas to bojājumi, par to nekavējoties ir jāinformē atbildīgais krājuma glabātājs.
   9. Ugunsgrēka trauksmes gadījumā, krājuma priekšmeti ir jāatstāj darba vietā un nekavējoties jāpamet krātuves telpas.
2. **Papildu vadlīnijas darbam ar papīra priekšmetiem**
   1. Strādājot ar papīra priekšmetiem (fotogrāfijām, rokrakstiem un dokumentiem, grāmatām, iespieddarbiem u.tml.), jālieto nitrila cimdi, ko nodrošina atbildīgais krājuma glabātājs.
   2. Ja vairāki papīra priekšmeti ievietoti vienā mapē vai aploksnē, ir jāsaglabā to secība (tos nedrīkst pārkārtot pat tad, ja tie šķietami nav pareizā kārtībā; par to jāinformē atbildīgais krājuma glabātājs).
   3. Strādājot ar papīra priekšmetiem, tie jānovieto uz galda horizontāli, uz tiem nenovietojot neko citu, tostarp piezīmju papīru.
   4. Ja dokumentos ietverti sensitīvi dati\*, kas var apdraudēt kādas personas privātumu, tos ir stingri aizliegts fotografēt un izplatīt jebkādā veidā.
3. **Neeksponēto muzeja krājuma priekšmetu reproducēšana (fotografēšana)**
   1. Krājuma priekšmetu fotografēšana privātai lietošanai iespējama tikai iesniedzot apliecinājumu par muzeja krājuma priekšmetu reproducēšanu privātai lietošanai.
   2. Fotogrāfijas aizliegts izmantot publikācijās (ieskaitot tīmekli) vai komerciālai reproducēšanai.
   3. Fotografēšanai atļauts izmantot tikai rokas aprīkojumu. Nav atļauts izmantot statīvus, atsevišķas apgaismes iekārtas u.c. Fotografēšana nav atļauta, ja atbildīgais krājuma glabātājs uzskata, ka tā apdraud krājuma priekšmetus.
   4. Darbā ar krājuma priekšmetiem jāievēro visi klātesošā muzeja darbinieka norādījumi.
   5. Fotografēšanas nolūkā krājuma priekšmetus nav atļauts pārvietot, izņemt no stiprinājumiem, vitrīnām, rāmjiem u.tml.
   6. Fotografējot priekšmetus, aizliegts stāvēt uz krēsliem vai galdiem, pārkaroties pār priekšmetiem.
   7. Papīra u.c. trauslu materiālu priekšmetus atļaut fotografēt tikai horizontālā stāvoklī.

Privātai lietošanai uzņemtās fotogrāfijas var izmantot šādiem mērķiem:

1. Nekomerciālām lekcijām, piemēram, mācību nolūkā vai profesionālās sanāksmēs;
2. Nepublicētiem dokumentiem, piemēram, projektu pieteikumiem;
3. Bakalaura un maģistra darbiem, tēzēm un disertācijām;
4. Pirmspublicēšanas pētījumu materiālu izplatīšanai kolēģiem;
5. Privātai lietošanai izstrādātām datu bāzēm.

Izmantojot fotogrāfijas kādam no augstākminētajiem mērķiem, jānorāda krājuma priekšmeta piederība muzeja krājumam, tā autors (ja tiek izmantots ar autortiesībām aizsargāts krājuma priekšmets), kā arī fotogrāfa vārds un uzvārds.

Muzejs var liegt apmeklētājiem priekšmetu fotografēšanu atbilstoši Autortiesību likumam, Fizisko personu datu apstrādes likumam un krājuma priekšmetu saglabāšanas nosacījumiem.

\*personas dati, kas atklāj rases vai etnisko piederību, politiskos uzskatus, reliģisko vai filozofisko pārliecību; dati par dalību arodbiedrībā; ģenētiskie dati, biometriskie dati, ko apstrādā tikai, lai identificētu fizisku personu; ar veselību saistīti dati; dati par fiziskas personas dzimumdzīvi vai seksuālo orientāciju.

Krātuves apmeklējuma noteikumi izskatīti un apstiprināti muzeja Zinātniskās padomes 2023. gada 2. jūnija sēdē un stājas spēkā ar tās parakstīšanas datumu.

|  |  |  |
| --- | --- | --- |
| Direktors | (paraksts\*) | Kaspars Vanags |

Antra Skripste 67334943

antra.skripste@mvm.gov.lv